གས་པ་མ་རྙེད་ཅིང་། བློའི་ཡུལ་དུ་བྱར་མ་བཏུབ་པ་དེ་སྟོང་ཉིད་ཅེས་བྱ། དེ་བཞིན་ཉིད་ཅེས་བྱ། སྐྱེ་མེད། སྤྲོས་བྲལ། འོད་གསལ། དོན་དམ། ཆོས་ཉིད། ཆོས་དབྱིངས་ཅེས་པ་མིང་གི་རྣམ་གྲངས་ཏེ། བྱང་ཆུབ་སེམས་ཀྱི་རང་བཞིན་བསམ་གྱིས་མི་ཁྱབ་པའོ། །གཉིས་པ་ལམ་གྱི་སྟོང་ལུགས་གཉིས་ནི། སྒོམ་དང་ཐ་མལ་གྱིས་སྟོང་ལྟ་དང་ལྟ་མིན་སྟོང་། །བྱ་དང་མི་བྱེད་འཁོར་གསུམ་ཀུན་ཏུ་སྟོང་། །ཞེས་པ་སྟེ། དང་པོ་ལྟ་དང་ལྟ་མིན་གྱིས་སྟོང་པ་རྣམ་ཀུན་མཆོག་ལྡན་གྱི་སྟོང་པ་ནི། སྣང་སྲིད་འཁོར་འདས་ཀྱི་ཆོས་ཐམས་ཅད་སྟོང་པ་ཉིད་དུ་གཏན་ལ་འབེབས་པས། ང་ཡིས་ལྟ་བ་འདི་ཡིན་ཞེས་ཡོངས་སྤྱོད་ཀྱི་སྒྲུབ་བྱ་མེད་པར། ལྟ་བས་སྟོང་པ། འདི་མན་ཞེས་རྣམ་སྤྱོད་ཀྱི་དགག་བྱ་མེད་པས་ལྟ་མིན་གྱིས་སྟོང་སྟེ། ཕྱོགས་འཛིན་གྱི་ལྟ་བ་ལས་གྲོལ་བའོ། །དེ་ཡང་ཀླུ་སྒྲུབ་ཀྱིས། སྟོང་པ་ཉིད་ཀྱི་ལྟ་ཐོས་དང་། །ལ་ལའི་ལྟ་བ་མ་ཞིག་ན། །གསོར་མི་རུང་བའི་ལྟ་བ་ཅན། །སྨན་པས་བོར་བའི་ནད་པ་བཞིན། །ཅེས་པ་དང་། ཨཱརྻ་དེ་བས། ལྟ་བ་ཐམས་ཅད་འཇོམས་མཛད་པའི། །ཡེ་ཤེས་སྐུ་ལ་ཕྱག་འཚལ་ལོ། །ཞེས་པ་དང་། རྡོ་རྗེའི་གུར་ལས། ལྟ་བ་རྣམས་ལས་བཟློག་པ་དང་། །བདག་ཏུ་ལྟ་བ་ཚོལ་རྣམས་ཀྱིས། །བདག་གཞན་བསམ་པ་བཟློག་པའི་ཕྱིར། །སྟོང་པ་རྒྱལ་བ་རྣམས་ཀྱིས་གསུངས། །ཅེས་པ་སྟེ། གོང་གི་ཕྱོགས་གཅིག་ཏུ་ཅི་ཡང་མ་ཡིན་ལ། ཕྱོགས་ཅིག་ཏུ་ཅི་ཡང་མ་ཡིན་པའི་གནད་ཀྱིས། ལྟ་བ་འདི་ཡིན་འདི་མིན་གྱི་བཟའ་གཏད་མེད་པས། མཐའ་བརྒྱད་ཀྱི་ཕྱོགས་འཛིན་རང་གྲོལ་བ་སྟེ། ལྟ་བ་ཕྱིན་ཅི་མ་ལོག་པ་སྟེ། བླ་མ་ཞང་གིས། ཡིན་པ་གང་ཡང་མིན་པ་ལ། །མ་ཡིན་པ་ཡང་གང་ཡང་མེད། །ཡིན་པ་དང་ནི་མིན་པ་གཉིས། །ཕན་ཚུན་ལྟོས་པ་འཛིན་པ་སྟེ། །ལྟོས་པ་ཟད་པས་ལྟ་བ་མེད། །ཅེས་པ་ལྟར་རོ། །སྒོམ་དང་། ཐ་མལ་གྱི་སྟོང་པ་རྣམ་ཀུན་མཆོག་ལྡན་གྱི་སྟོང་པ་ནི། རང་སེམས་རང་ལུགས་སུ་བཞག་པས། རྣམ་རྟོག་རང་འགག་སུ་འགགས་པའི་དུས་ན། ངོས་བཟུང་མེད་པའི་ཤེས་པ་སྒྲོ་བཏགས་ཀྱི་སྤྲོས་པ་དང་བྲལ་བས་སྒོམ་གྱིས་སྟོང་ལ། རང་རིག་ཡུལ་མེད་དུ་གསལ་བ་ལ་རྟོག་མེད་དུ་ངེས་ཤེས་སྐྱེས་པས། ཐ་མལ་གྱིས་སྟོང་པའོ། །ཡང་འདི་སྒོམ་ཞེས་བློས་བྱས་ལ་སྒོམ་རྒྱུ་གཅིག་ཀྱང་མི་འདུག་པས་སྒོམ་གྱིས་སྟོང་ལ། འདི་མི་སྒོམ་ཞེས་སྤང་བྱའམ་དོར་བྱ་མི་འདུག་པས་ཝལ་གྱིས་སྟོང་པ་སྟེ། སྟོང་ཉིད་བསྒོམ་པས་གྲོལ་འགྱུར་གྱིས། །བསྒོམ་པ་ལྷག་མ་དེ་དོན་མིན། །ཅེས་པའི་དོན་ཏོ། །བྱ་བྱེད་ཀྱིས་སྟོང་། མི་བྱེད་པས་སྟོང་རྣམ་པ་ཀུན་ལྡན་ནི་བྱ་བ་བྱེད་པས་སྟོང་སྟེ་སྦྱིན་པ་ལ་སོགས་པ་ཉམས་སུ་ལེན་པའི་དུས་ན། གཏང་བྱའི་ཡུལ། གཏོང་མཁན་གྱི་བདག བཏང་བའི་ཕན་ཡོན་དང་གསུམ་རང་གི་ངོ་བོས་སྟོང་ཞིང་ཡོད་མ་མྱོང་ལ་བྱ་བ་མི་བྱེད་པས་གཏོང་སྟེ། སྟོང་པ་དེ་ཉིད། སྦྱིན་པ་ལ་སོགས་པ། བསོད་ནམས་ཀྱི་ཕུང་པོར་ཤར་ཅིང་མ་བཀག་ཅིང་མ་བྲལ་བར་སྤྱོད་ལ། དེ་ལྟར་བྱ་བ་བྱེད་པ་ལྟར་མ་བཀག བྱ་བ་བྱེད་མཁན་ངོ་བོས་སྟོང་པའི། བྱ་བ་བྱེད་པའི་བཅིང་གྲོལ་མེད་པའི་སྟོང་ཉིད་དེ། གཙུག་ན་རིན་པོ་ཆེའི་མདོ་ལས། རྣམ་པ་ཐམས་ཅད་ཀྱི་མཆོག་དང་ལྡན་པའི་སྟོང་པ་ཉིད་དེ་གང་ཞེ་ན། གང་སྦྱིན་པ་དང་མ་བྲལ་བ། ཚུལ་ཁྲིམས་དང་མ་བྲལ་བ། བཟོད་པ་དང་མ་བྲལ་བ། བརྩོན་འགྲུས་དང་མ་བྲལ་བ། བསམ་གཏན་དང་མ་བྲལ་བ། ཤེས་རབ་དང་མ་བྲལ་བ། ཐབས་དང་མ་བྲལ་བ་ཅེས་པ་ལ་སོགས་པ་རྒྱ་ཆེར་གསུངས་སོ། །དེ་ལྟ་བུའི་ལམ་རྣམ་པ་མཆོག་ལྡན་གྱི་སྟོང་ཉིད་དེ། ཐབས་ཤེས། དོན་དམ། ཀུན་རྫོབ། བསྐྱེད་རྫོགས་ལ་སོགས་པ་དབྱེར་མེད་པས་ཏེ། ཕྱོགས་གཅིག་ལ་ཞེན་པའི་ལམ་ལས་གྲོལ་བའི་ལམ་མ་ནོར་བར་རྣམ་པར་དག་པའོ། །དེ་ལྟར་སྒྲོ་སྐུར་གྱི་མཐའ་དང་བྲལ་བ། ཟུང་འཇུག་རབ་ཏུ་མི་གནས་པ་དབུ་མའི་ལམ་ཉམས་སུ་བླངས་པས། འབྲས་བུ་སྲིད་ཞིའི་མཐའ་ལ་མི་གནས་པའི་བྱང་ཆུབ་ཆེན་པོ་དེ་མངོན་དུ་བྱེད་པའོ། །གསུམ་པ་འབྲས་བུའི་སྟོང་ལུགས་གཉིས་ནི། སྣང་དང་སྣང་མེད་ཡེ་ཤེས་རྒྱུན་གྱིས་སྟོང་། །རྟོག་དང་རྟོག་མེད་འཁོར་དང་འདས་པས་སྟོང་། །ཞེས་པ་སྟེ། ཡང་དག་པར་རྫོགས་པའི་སངས་རྒྱས་ལ་སྣང་བས་སྟོང་སྟེ། ཞེན་པ་ལྟས་པ་འཁྲུལ་སྣང་མི་མངའ། སྣང་བ་སྣང་མེད་ཀྱིས་སྟོང་སྟེ། རང་སྣང་རང་ངོ་ཤེས་པའི་ཡེ་ཤེས་ཀྱི་སྣང་བ་ལ་འགག་པ་མེད། ཡེ་ཤེས་ཡོད་པས་སྟོང་སྟེ། ཡོད་པ་དངོས་པོར་གྲུབ་པ་མེད། མེད་པས་སྟོང་སྟེ། ཡོད་མེད་སྒྲོ་སྐུར་གྱི་མཐའ་དང་བྲལ་བ། ཟུང་འཇུག་རབ་ཏུ་མི་གནས་པའམ། དེ་ཉིད་བསམ་གྱིས་མི་ཁྱབ་པའི་ཡེ་ཤེས་ཀྱི་དངོས་གཞིར་བཞུགས། རྟོག་པས་སྟོང་སྟེ། སེམས་དང་སེམས་བྱུང་རྣམ་ཤེས་དང་། འདུ་ཤེས་ཀྱི་རྣམ་རྟོག་མི་མངའ། རྟོག་མེད་ཀྱིས་སྟོང་སྟེ་ཉན་ཐོས་འགོག་པའི་འབྲས་བུ་མིན། བརྡ་སོ་སོར་ཀུན་ཏུ་རྟོག་པའི་ཡེ་ཤེས་ཀྱིས། ཤེས་བྱའི་དཀྱིལ་འཁོར་ལ་མཁྱེན་པའི་ཡེ་ཤེས་རྒྱས་ཅིང་། དུས་གསུམ་མངོན་སུམ་དུ་མཁྱེན་ལ། དམིགས་མེད་ཀྱི་སྙིང་རྗེས་རྩོལ་མེད་ཀྱི་འཕྲིན་ལས་སྲིད་མཐའི་བར་དུ་འབྱུང་བའོ། །འཁོར་བས་སྟོང་སྟེ། ཤེས་རབ་ཆེན་པོས་སྲིད་པ་ལ་མི་གནས། འདས་པས་སྟོང་སྟེ་སྙིང་རྗེ་ཆེན་པོས་ཞི་བ་ལ་མི་གནས་པའོ། །དེ་ལྟར་གཞི་ལམ་འབྲས་བུའི་ཉེས་པ་ཟད་པའི་སངས་རྒྱས་དེ་ལ། འགའ་ཞིག་གིས་འཁྲུལ་སྣང་གཞི་དང་ལམ་གྱིས་ཤེས་སྒྲིབ་བཀབ་ནས། སྣང་བ་ཡོད་མེད་དང་། ཡེ་ཤེས་རྒྱུན་ཆད་མ་ཆད་དང་། རྟོག་པ་རྟོག་མེད་ལ་སོགས་པ་རྩོད་པ་འབྱུང་བར་འདུག་ཏེ། ཕྱོགས་གཅིག་གི་མུར་འཛིན་པ་དེ་དག་འབྲས་བུ་རྣམ་ཀུན་མཆོག་ལྡན་གྱི་སྟོང་ཉིད་མ་གོ་བ་ལགས་སོ། །རྡོ་རྗེ་གཅོད་པ་ལས། གང་གིས་ང་ལ་གཟུགས་སུ་མཐོང་། །གང་གིས་ང་ལ་སྒྲར་ཤེས་པ། །ལོག་པའི་ལམ་ལ་ཞུགས་པ་ཡིན། །སྐྱེ་བོ་དེས་ནི་ང་མི་མཐོང་། །འདྲེན་པ་རྣམས་ནི་ཆོས་ཀྱི་སྐུ །ཆོས་སྐུ་མཐོང་བྱ་མ་ཡིན་ནོ། །ཞེས་པའི་དོན་ནོ། །བཞི་པ་སྟོང་པའི་འཐད་ལྡན་གཉིས་ནི། སྟོང་དང་རྟེན་འབྱུང་དབྱེར་མེད་དགེ་སྡིག་འབྲས་བུ་འབྱིན། །ཐམས་ཅད་སྟོང་པ་ཡིན་པས་འཁྲུལ་སྣང་ལྡོག་ཏུ་བཏུབ། །ཅེས་པ་ནི། ཆོས་ཐམས་ཅད་ཀྱི་ཆོས་ཉིད་ཅི་ཡང་མ་ཡིན་པའི་གནད་ཀྱིས། རྐྱེན་གྱིས་ཅིར་ཡང་འཆར་ཅིང་། ཅིར་ཡང་བྱར་བཏུབ་པ་སྟེ། བསམ་པའི་རང་གཟུགས། བག་ཆགས་ཀྱི་གཟུགས་བརྙན། སྟོང་པར་སྟོང་པའི་ཆོས་འབྱུང་བ་དཀར་ནག་གི་རྒྱུ་འབྲས། ཏིལ་འབྲུ་ཙམ་ཡང་ཆུད་མི་ཟ་ཞིང་། མ་འདྲེས་པར་འབྲས་བུ་འབྱུང་བ་སྟེ། ཕྱོགས་གཅིག་ཏུ་ཅིར་ཡང་མ་ཡིན་པས་འབྱུང་ལ། ཕྱོགས་མེད་དུ་ཅིར་ཡང་འཆར་བ་ཀུན་རྫོབ་ཀྱི་ཆོས། འཁོར་བའི་རྒྱུ་འབྲས་ཇི་སྙེད་པ་ཐམས་ཅད་སྟོང་ཉིད་ཡིན་པས་འབྱུང་ལ། ཆོས་ཐམས་ཅད་ཀྱི་ཆོས་ཉིད་སྟོང་པའི་གནད་ཀྱིས་འཁྲུལ་པ་ལྡོག་ཅིང་། མྱ་ངན་ལས་འདར་བཏུབ་པ་སྟེ། ཆོས་ཐམས་ཅད་རྟག་བརྟན་ཐེར་ཟུག་མི་འགྱུར་བའི་དངོས་པོས་ཟིན་གོ་འཐས་སུ་ཡང་དག་ཏུ་གྲུབ་པ་མེད་པས། སྡིག་པ་བཤགས་སུ་བཏུབ་ལ། དགེ་བ་བསྔོ་རུ་བཏུབ། འཁྲུལ་སྣང་ལྡོག་ཏུ་བཏུབ་པ་སྟེ། སྡིག་པ་རང་བཞིན་མེད་པ་ཅིར་ཡང་མ་གྲུབ་པར་ཤེས་པ་ནི་བཤགས་པའི་མཆོག་ཡིན་ལ། དགེ་བ་རང་བཞིན་མེད་པར་མ་གྲུབ་པར་ཤེས་པ་ནི། ཟག་མེད་ཀྱི་དགེ་བ་མཆོག་ཡིན་ཞིང་། ཆོས་ཐམས་ཅད་རང་བཞིན་མེད་ཅིང་མ་གྲུབ་པ་ནི་ཆོས་ཀྱི་སྐུའི་དངོས་གཞིར་གནས་ཅིང་། དེ་དེ་ལྟར་ཤེས་པའི་ཡེ་ཤེས་དེ་མདོར་ན། སྟོང་ཉིད་རང་བཞིན་མེད་པའི་གནད་ཀྱིས་སངས་རྒྱས་སུ་བཏུབ་ཅིང་། མི་རྒྱ་བའི་རང་དབང་མེད་པའོ། །སྟོང་པ་དང་མི་རྟག་པ་ཕུག་གཅིག་སྟེ། དེ་ཉིད་ཆོས་ཀྱི་དབྱིངས་བསམ་གྱིས་མི་ཁྱབ་པ་ཡིན་ལ། ཆོས་ཉིད་དེ་དུས་ལས་འདས་ཅིང་། དེ་ཉིད་ཤེས་པའི་ཡེ་ཤེས་དུས་ལ་དབང་བསྒྱུར་བས། དུས་བསྐལ་པ་དང་སྐད་ཅིག་མ་ལ་ཁྱད་མེད་པ་དང་དུས་གསུམ་དུས་མེད་མངོན་སུམ་དུ་མཁྱེན་པ་དང་། སྣང་བ་ལ་དབང་བསྒྱུར་བས། སྟོང་གསུམ་ཡུངས་འབྲུར་ཆུད་པ་དང་། བ་སྤུའི་བུ་ག་ནས་ཞིང་ཁམས་བྱེ་བ་འགྱེད་པར་ལ་སོགས་པ། སྟོང་ཉིད་ཅི་ཡང་མ་ཡིན་པའི་གནད་ཀྱིས་འབྱུང་བ་སྟེ། ལུགས་བཟློག་མྱ་ངན་ལས་འདས་པའི་རྟེན་འབྲེལ་ཐམས་ཅད་ཀྱང་། སྟོང་ཉིད་ཡིན་པའི་གནད་ཀྱིས་འབྱུང་བའོ། །རྒྱལ་བའི་ཡུམ་ལས། གཟུགས་རྟག་བརྟན་ཐེར་ཟུག་མི་འགྱུར་བའི་དངོས་པོ་ཞིག་ཡིན་ན་ནི། ཐེག་པ་ཆེན་པོ་འདིས་ཀྱང་། ལྷ་དང་མི་དང་ལྷ་མ་ཡིན་དུ་བཅས་པའི་འཇིག་རྟེན་ཟིལ་གྱིས་མི་ནོན་ཅིང་འབྱུང་བར་མི་འགྱུར། ཅེས་པ་ལ་སོགས་པ་རྒྱ་ཆེར་གསུངས་སོ། །ལྔ་པ་སྟོང་པ་དེ་གཏན་ལ་དབབ་ལུགས་གཉིས་ནི། མ་བྱས་ཡུལ་མེད་རང་སྟོང་ལྷན་ཅིག་སྐྱེས། །ཡེ་ནས་ཡོད་པ་བླ་མའི་དྲིན་གྱིས་ཤེས། །ཞེས་པས། སྟོང་ཉིད་དེ་ཡང་ཆོས་གསུམ་དང་ལྡན་པ་སྟེ། རང་སྟོང་ཡེ་སྟོང་རང་བཞིན་གྱིས་སྟོང་པའོ། །དེ་ཡང་རང་སྟོང་བས་ཡུལ་མེད། སྟོང་བྱ་ཕྱི་རུ་བཞག་ནས་སྟོང་མཁན་ནང་དུ་ལུས་པ་ལྟ་བུ་ཞིག་མ་ཡིན་པས། སྣང་རིག་སྣང་སྟོང་ཡེ་སྟོང་གློ་བུར་དུ་མ་བྱུང་བས་ཏེ། སྔོན་ལ་སྣང་བ་བྱུང་ལ། དེ་ནས་སྟོང་པར་སོང་བ་ལྟ་བུ་མ་ཡིན། ཡེ་གདོད་མ་ནས་སྟོང་ཞིང་དངོས་པོའི་ཆོས་སུ་སྐྱེ་མ་མྱོང་བའོ། །རང་བཞིན་གྱིས་སྟོང་པ་ནི། བྱེད་པ་པོ་གཞན་གྱིས་མ་བྱས་པ་སྟེ། དེ་ཡང་སངས་རྒྱས་ཀྱིས་བཅོས་ནས་སྟོང་དུ་བཅུག་པའམ། ལམ་བསྒོམས་པས་སྟོང་དུ་བཅུག་པའམ། བླ་མ་གདམས་ངག་ཆེ་ནས་བྱས་པའམ། སློབ་མ་ཤེས་རབ་ཆེ་ནས་བྱུང་བའམ། སྣང་བ་བཀག་ནས་སྟོང་པ་སྒྲུབ་པ་ལྟ་བུ་མ་ཡིན་ཏེ། སྣང་གྲགས་ཀྱི་ཆོས་ཐམས་ཅད་རང་བཞིན་གྱིས་སྟོང་སྟེ། ངོ་བོས་སྟོང་། དུས་གསུམ་དུས་མེད་པས་སྟོང་། སྣང་བའི་དུས་མིན་ན་ངོ་བོས་སྟོང་པ་ཡིན། བརྒྱད་སྟོང་པ་ལས། རབ་འབྱོར་གཟུགས་ནི་གཟུགས་ཉིད་ཀྱིས་སྟོང་ངོ་། །རང་གི་མཚན་ཉིད་ནི་རང་གི་མཚན་ཉིད་ཀྱིས་སྟོང་ངོ་། །ཞེས་རྒྱ་ཆེར་གསུངས་པ་དང་། ཡབ་སྲས་མཇལ་བ་ལས་ཀྱང་། ཆོས་འདི་དག་ཐམས་ཅད་ཀྱང་དུས་གསུམ་མཉམ་པ་ཉིད་ལས་མཉམ་པ་ཉིད་དེ། འདས་པའི་དུས་ན་ཐམས་ཅད་ངོ་བོ་ཉིད་མེད་པ་ནས། ད་ལྟ་བྱུང་བའི་བར་དུ་ངོ་བོ་ཉིད་དང་བྲལ་བའོ། །ཞེས་གསུངས་སོ། །དེ་ལྟ་བུའི་སྟོང་པ་ཉིད་དེ། དངོས་པོའི་ཆོས་ཐམས་ཅད་དང་གཉིས་སུ་མེད་པར་རང་གི་ངོ་བོར་ལྷན་ཅིག་སྐྱེས་པ་དེ། བརྟག་གཉིས་ལས། ལྷན་ཅིག་སྐྱེས་པ་གང་སྐྱེས་པ། །ལྷན་ཅིག་སྐྱེས་པ་དེ་བརྗོད་བྱ། །རང་བཞིན་ལྷན་ཅིག་སྐྱེས་ཞེས་བརྗོད། །རྣམ་པ་ཐམས་ཅད་སྡོམ་པ་གཅིག །ཅེས་པའི་དོན་ནོ། །དེ་ལྟ་བུའི་སྟོང་ཉིད་ལྷན་ཅིག་སྐྱེས་པ་དེ། ཐ་སྙད་ཀྱིས་གཏན་ལ་མི་འབེབས་ཤིང་། རྟོག་གེ་བའི་སྤྱོད་ཡུལ་མ་ཡིན་པ། ཐོས་བསམ་གྱི་ཤེས་རབ་ཀྱི་དོན་སྤྱིའི་རྣམ་པ་ཙམ་གཏན་ལ་འབེབས་སུ་ཟིན་ཡང་། རང་མཚན་མངོན་སུམ་དུ་རྟོགས་པར་མ་གྱུར་པས། བླ་མ་དམ་པའི་བྱིན་རླབས་བརྡའ་ཐབས་ཁྱད་པར་ཅན་ལ་བརྟེན་ནས། སྐྱེ་བའི་མཚན་མས་སྐྱེ་མེད་རྟོགས་པར་འགྱུར་ཞིང་། དངོས་པོའི་ཆོས་ལ་བརྟེན་ནས་སྟོང་པའི་ཆོས་ཉིད་སྐྱེ་བར་འགྱུར་བས། ཡེ་ནས་ཡོད་པའི་ཡེ་ཤེས་ཁོང་ནས་སད་པར་བྱེད་དོ། །དྲུག་པ་སྟོང་པའི་སྐྱོན་ཡོན་གཉིས་ནི། རྣམ་ཀུན་མཆོག་ལྡན་ཟུང་འཇུག་དངོས་པོའི་གཤིས་མེད་པ་སྟོང་པ་འདྲ་མན་ནོར་སར་ནོར། ཅེས་པས། རྣམ་པ་ཀུན་ལྡན་གྱི་སྟོང་པ། ཕྱོགས་ཐམས་ཅད་ཀྱིས་སྟོང་ཞིང་། སྤྲོས་པས་དབེན་པའི་རང་བཞིན་དེ་ནི། གནས་ལུགས་དངོས་པོའི་གཤིས་ཡིན་ལ། དེ་ཇི་ལྟ་བར་རྟོག་པའི་ཤེས་རབ་དེས་ནི་མྱུར་དུ་འཁོར་བ་ལས་སྒྲོལ་ཞིང་། མངོན་པར་རྫོགས་པར་སངས་རྒྱས་པར་བྱེད་པ་ཡིན་ནོ། །ཀླུ་སྒྲུབ་ཀྱིས་གསུངས་པ། ཡོད་པ་པོ་ནི་བདེ་འགྲོར་འགྲོ། །མེད་པ་པོ་ནི་ངན་འགྲོར་འགྲོ། །ཡང་དག་ཇི་བཞིན་ཡོངས་ཤེས་ན། །གཉིས་ལ་མི་བརྟེན་ཡེ་ཤེས་ལགས། །ཞེས་པ་དང་། རྣམ་འགྲེལ་ལས། བྱམས་སོགས་རྨོངས་དང་འགལ་མེད་ཕྱིར། །ཉེས་པ་ཤིན་ཏུ་ཚར་གཅོད་མིན། །དེ་ཀུན་འཇིགས་ཚོགས་ལྟ་ལས་བྱུང་། །སྟོང་ཉིད་ལྟ་དང་དེ་འགལ་བས། །དེ་ལས་འབྱུང་བས་ཉེས་ཀུན་སྤོང་། །ཞེས་པ་དང་། དཀོན་མཆོག་བརྩེགས་པ་ལས། བསྐལ་བ་དམན་པས་ཆོས་འདི་ལ། །ཐེ་ཚོམ་ཡང་ནི་སྐྱེར་མི་རུང་། །ཐེ་ཚོམ་ཙམ་ཞིག་གང་སྐྱེས་པ། །སྲིད་པ་ཧྲུལ་པོར་བྱེད་པ་ཉིད། །ཅེས་པ་ལ་སོགས་པ་གསུངས་པས། གནས་ལུགས་ཀྱི་གཤིས་སྟོང་པ་ཉིད་དུ་བཞུགས་པ་ཡིན་ལ། དེ་མ་ནོར་བར་རྟོགས་པའི་ཤེས་རབ་ཀྱིས། ལམ་ཐམས་ཅད་ཟག་པ་མེད་པར་སྒྲུབ་ཅིང་། མྱུར་དུ་འཁོར་བ་ལས་སྒྲོལ། མྱ་ངན་ལས་འདས་པ་མངོན་དུ་བྱེད་པའོ། །མེད་པ་སྟོང་པ་འདྲ་མན་ནོར་སར་ནོར། །ཅེས་པ། སྟོང་པ་དང་མེད་པ་འདྲ་མན་གྱི་ནོར་ས་ཡིན་པས། སྟོང་པ་ཅང་མེད་ཕྱང་ཆད་གཅིག་ཏུ་གོ་ན། བློ་གྲོས་རྨོངས་ཤིང་ལྟ་བ་ཤིན་ཏུ་ནོར་བ་ཡིན་ཏེ། དེ་ལ་དགོངས་ནས་སྡུད་པ་ལས། ཕུང་འདི་སྟོང་ཞེས་རྟོགས་ནའང་བྱང་ཆུབ་སེམས་དཔའ་ནི། །མཚན་མ་ལ་སྤྱོད་སྐྱེ་མེད་གནས་ལ་དད་མ་ཡིན། །ཅེས་པ་དང་། ས་ར་ཧས། དངོས་པོར་རྟོག་པ་ཕྱུགས་དང་འདྲ་བར་བསྐྱེད། །དངོས་མེད་རྟོགས་པ་དེ་བས་བླུན་པ་ཡིན། །ཅེས་པ་དང་། ཡུམ་ལས་ཀྱང་། སྟོང་པ་ཉིད་སྟོང་པ་ཉིད་ཅེས་པ་ལ་སོགས་པ་མང་དུ་གསུངས། ཀླུ་སྒྲུབ་ཀྱིས། སྟོང་པ་ཉིད་ལ་ལྟ་ཉེས་ན། །ཤེས་རབ་ཆུང་རྣམས་ཕུང་པར་འགྱུར། །ཇི་ལྟར་སྦྲུལ་ལ་བཟུང་ཉེས་དང་། །རིག་སྔགས་ལོག་པར་སྒྲུབ་པ་བཞིན། །ཅེས་པ་དང་། ཆོས་སྤྱོད་མངོན་རྟོགས་ལས། སྟོང་པའི་བདག་པོ་སྟོང་པ་འགྲོ། །ཅེས་པ་ལ་སོགས་པ་མདོ་རྒྱུད་བསྟན་བཅོས་རྣམས་ནས་མང་དུ་གསུངས་ཏེ། དེ་ཐམས་ཅད་ལ་སྟོང་པ་ལ་མེད་པའི་ཕྱོགས་སུ་འཛིན་པ། ཆད་པར་ལྟ་བ་ལ་ཉེས་པས། ཐབས་ལ་སྐུར་པ་འདེབས་པ་རྣམས་ལ་དགོངས་པ་ཡིན་ཏེ། སྟོང་པ་དང་མེད་པ་མ་ནོར་བར་རྣམ་ཀུན་མཆོག་ལྡན་གྱི་སྟོང་པ་གཉིས་མེད་རྟེན་ཅིང་འབྲེལ་འབྱུང་གི་དོན་ཁོང་དུ་ཆུད་པར་བྱའོ། །ཡང་རྒྱལ་བའི་ཡུམ་ལས། སྟོང་པ་ཉིད་ཀྱི་ཏིང་ངེ་འཛིན་ལ་གོམས་པར་བྱའོ། །
ཞེས་པ་དང་། དཀོན་མཆོག་བརྩེགས་པ་ལས། སེང་གེ་གངས་ལ་མི་འཇིགས་ཏེ། །མེ་ཆེན་བྱུང་ན་འཇིགས་པ་སྐྱེས། །དེ་བཞིན་བྱང་ཆུབ་སེམས་དཔའང་། །ཆོས་གཞན་གང་ལའང་མི་འཇིགས་ཏེ། །སྟོང་པ་ཉིད་ལ་འཇིགས་པ་སྐྱེས། །ཞེས་གསུངས་པའི་དོན་ཡང་བསམ་པར་བྱའོ། །སྟོང་ཉིད་ཚིག་དྲུག་མའི་ཞལ་གདམས་ཡི་གེར་བཀོད་པའོ། ། གསང་སྤྱོད་རྨང་ལམ་མའོ།།